Morten Messerschmidt fortæller i et interview med TV 2, at sagen om mulig svindel med EU-midler har ramt ham hårdt.

Dansk Folkepartis EU-parlamentariker Morten Messerschmidt vender efter mere end syv måneders sygemelding på grund af stress i den kommende uge tilbage til Europa-Parlamentet.

Det siger han i et interview med TV 2s politiske redaktør, Anders Langballe.

- Jeg gik ned med stress og var faktisk overrasket over, hvor hårdt den slags kan ramme. Og jeg må også sige, at jeg havde egentlig aldrig troet, det skulle ramme mig, siger Morten Messerschmidt til TV 2.

- Jeg har det dårligt med, at jeg har været nødt til at være væk i et halvt år, men jeg må erkende, at mit helbred simpelthen har været ramt, tilføjer han.

Mulig svindel med EU-midler

Det var i slutningen af oktober sidste år, at Morten Messerschmidt blev sygemeldt. Forud for det havde han igennem længere tid været centrum for historier om mulig svindel med EU-midler.

Flere af sagerne handler om, at EU-støtte er gået til aktiviteter hos Dansk Folkeparti, som muligvis ikke er tilskudsberettiget. Og partiet har ad flere omgange betalt penge tilbage til EU. Blandt andet 1,6 millioner kroner i juni 2016.

Det drejer sig blandt andet om penge, der er gået til en skonnerttur, politiske kampagner og sommergruppemøder.

I august 2016 kunne Ekstra Bladet fortælle, at både Rikke Karlsson og Jørn Dohrmann - der begge blev valgt til Europa-Parlamentet for Dansk Folkeparti ved sidste valg - i 2014 blev gjort til bestyrelsesmedlemmer i den skandaleramte EU-fond Meld - vel at mærke uden deres vidende.

Messerschmidt erkendte i august, at han ikke havde dokumentation for, at de to kolleger havde sagt ja til at blive valgt ind i bestyrelsen. Han har ved flere lejligheder kaldt sagerne for sjusk, men har hele tiden sagt, at der ikke er tale om svindel og misbrug.

EU's antisvindel-enhed, OLAF, er for øjeblikket i gang med at undersøge, om Morten Messerschmidt og Dansk Folkeparti har misbrugt EU-midler.

En ubehagelig oplevelse

De mange sager førte til, at Morten Messerschmidt i august trak sig som formand for Dansk Folkepartis gruppe i Europa-Parlamentet. Og få dage før han gik ned med stress, blev han smidt ud af Dansk Folkepartis ledelse.

I interviewet med TV 2 siger Morten Messerschmidt nu, at han ikke er i tvivl om, at de mange sager var skyld i, at han fik stress.

- Jeg oplevede en enorm magtesløshed, da den tsunami af anklager, vil jeg næsten kalde det, rendte ind over min person, siger Morten Messerschmidt, der flere gange under sin sygdomsperiode har overvejet, om han ville vende tilbage til politik.

- Det har været meget ubehageligt at opleve, hvordan man kan reagere fysisk på en psykisk presset situation.

Er blevet mere ydmyg

Med 465.000 personlige stemmer ved Europa-Parlamentsvalget i 2014 blev Morten Messerschmidt valgets helt store stemmesluger. Han fik næsten 60.000 flere stemmer end den hidtidige rekordholder, tidligere statsminister Poul Nyrup Rasmussen (S).

Men da sagerne om mulig svindel med EU-midler stod på sit højeste i efteråret 2016, blødte Dansk Folkeparti vælgere. Og flere meningsmålinger viste, at partiet stod til at miste op mod hver fjerde vælger.

Den personlige, men også vælgermæssige krise for partiet har gjort indtryk på Morten Messerschmidt, der siger, at han har ændret sig.

- For mit vedkommende er jeg nok blevet mere ydmyg. Jeg tror også, jeg er blevet lidt klogere. Og i virkeligheden påtager jeg mig også et ansvar for, hvad der er sket.

Se hele interviewet på TV 2 Play.